recursal/SuperWikiNEXT-32B huggingface dataset:
פירוש נוסף ערך זה עוסק בכדורסלן העבר. אם התכוונתם לבנו, ראו גארי טרנט הבן.

**גארי דוואן טרנט האב** (באנגלית: **.Gary Dajaun Trent Sr**; נולד ב-22 בספטמבר 1974) הוא כדורסלן עבר אמריקאי, אשר שיחק באופן פעיל בין השנים 1995–2007. לאורך 9 עונותיו בליגת ה-NBA רשם ממוצעים כוללים של 8.6 נקודות ו-4.5 ריבאונדים למשחק.

אביו של גארי טרנט הבן, שחקן טורונטו ראפטורס.

קריירת מכללות
-------------

טרנט נולד וגדל בעיר קולומבוס שבאוהיו, ובין השנים 1992–1995 למד באוניברסיטת אוהיו. בכל 3 עונותיו בקבוצת הכדורסל של האוניברסיטה ("אוהיו בובקאטס") זכה בפרס השחקן המצטיין של מחוז MAC, לאחר שרשם ממוצעים כוללים של 22.7 נקודות ו-11.3 ריבאונדים למשחק. בעונת 1993/1994 הוביל את קבוצתו להעפלתה הראשונה מזה 9 שנים לטורניר אליפות המכללות, ממנו הודחו הבובקאטס כבר בסיבוב הראשון. בשל הדומיננטיות מתחת לסלים שהפגין במשחקי המחוז, זכה לכינוי "השאק של המאק" (The Shaq of the MAC).

קריירת משחק מקצועית
-------------------

בדראפט ה-NBA‏ 1995 נבחר טרנט בבחירה ה-11 על ידי מילווקי באקס, ומיד הועבר בטרייד לפורטלנד טרייל בלייזרס. בשתי עונותיו הראשונות בפורטלנד פתח ב-38 משחקים, קלע 9.3 נקודות בממוצע למשחק, והודח עם הטרייל בלייזרס בסיבוב הראשון של פלייאוף ה-NBA.

באמצע עונת 1997/1998 הועבר עם קני אנדרסון, אלווין ויליאמס ו-3 בחירות דראפט עתידיות בטרייד לטורונטו ראפטורס, תמורת דיימון סטודמאייר, וולט ויליאמס וקרלוס רוג'רס. עד לסיום אותה עונה קלע 12.2 נקודות למשחק עבור הראפטורס, אשר סיימו עם מאזן הניצחונות הנמוך ביותר באזור המזרחי (16–66).

לקראת עונת 1998/1999 המקוצרת חתם על חוזה בדאלאס מאבריקס. באותה עונה קבע שיאי קריירה של 16.0 נקודות ו-7.8 ריבאונדים בממוצע למשחק, אולם המאבריקס סיימה במקום ה-11 באזור המערבי. בשתי העונות הבאות סבל מפציעות רבות, ושותף ב-44 בלבד מתוך 164 משחקי קבוצתו.

באוקטובר 2001 חתם טרנט על חוזה במינסוטה טימברוולבס, במדיה שיחק ב-3 העונות הבאות כשחקן ספסל. בעונת 2003/2004 העפיל עם הטימברוולבס לגמר האזור המערבי, לראשונה בתולדות המועדון, לאחר שרשמו את מאזן העונה הסדירה הטוב ביותר באזור המערבי; 58–24. בסדרת גמר המערב הפסידה מינסוטה מול האלופה שבדרך, לוס אנג'לס לייקרס, בתוצאה 2–4.

בקיץ 2004 עזב טרנט את ליגת ה-NBA, והצטרף לקבוצת פאנליניוס מליגת העל היוונית. בשנת 2005 שיחק לתקופה קצרה במדי וירטוס רומא מהליגה האיטלקית, בטרם חזר לעונת פרישה בפאנליניוס בעונת 2006/2007. ב-20 משחקיו בשתי הליגות רשם ממוצעים כוללים של 12.6 נקודות ו-10.4 ריבאונדים למשחק.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של טרנט בליגת ה-NBA, באתר basketball-reference.com
2. ↑  הסטטיסטיקות של טרנט בליגת המכללות, באתר sports-reference.com
3. ↑  רשימת הנבחרים בדראפט 1995, באתר basketball-reference.com
4. ↑  סטודמאייר נשלח בטרייד לפורטלנד, באתר לוס אנג'לס טיימס, 14 בפברואר 1998
5. ↑  טרנט חותם על חוזה בדאלאס, באתר הניו יורק טיימס, 24 בינואר 1999
6. ↑  טרנט חותם על חוזה במינסוטה, באתר upi.com,‏ 2 באוקטובר 2001
7. ↑  הסטטיסטיקות של טרנט ביוון ובאיטליה, באתר basketball-reference.com
**ויקיסוגיה** הוא אתר אינטרנט על בסיס מדיה-ויקי, המכיל סיכומי סוגיות על סדר התלמוד הבבלי, הרמב"ם והשולחן ערוך יחד עם הראשונים, והאחרונים הנלווים אליהם. האתר משמש גם לדיונים הלכתיים בין תלמידי חכמים המשתמשים באתר. באתר, שהוקם בחשוון ה'תשע"ו (נובמבר 2015), נכתבו עד אייר ה'תשפ"ב 308 סוגיות.

מטרות
-----

האתר הוקם בשנת 2015 על ידי בחורי ישיבה ואברכים בהווה ובעבר, ממקומות שונים, שראו צורך בריכוז כל הידע התורני באתר אינטרנט אחד, ובשיח ובלימוד משותף של לומדי התורה בישראל ומחוצה לה.

מטרותיו העיקריות של האתר הן להוות מפתח מקורות נרחב על כל סוגיות הש"ס, ו"בית מדרש" בו יוכלו לומדים מכל העולם לדון בסוגיות אותם הם לומדים, יחד עם תלמידי חכמים נוספים. מקימי האתר האמינו שכך יוכלו לשאת ולתת בדברים על פי דרכה של התורה והמסורת היהודית, מתוך בירור מקיף ועמוק בסוגיות על ידי כמה שיותר לומדים.

מאפיינים
--------

ויקיסוגיה הוא אתר חופשי שבו כל אחד יכול לערוך ולשנות (בתנאי שהוא משתמש רשום), אך בכל זאת הוא שומר על נקודת מבט תורנית דתית. האתר אוסר שימוש מסחרי בטקסט.

לאתר ניתנו הסכמות מהרב מרדכי אוירבך, הרב מאיר מאזוז, הרב שלמה עמאר, והרב זלמן נחמיה גולדברג. ההסכמות אינן מתייחסות לתוכן האתר, אלא הן נועדו לקבוע ולהראות שהאתר נאמן לתורה ולמסורת היהודית מדור דור.

קישורים חיצוניים
----------------

* 

* אתר האינטרנט הרשמי של ויקיסוגיה

הערות שוליים
------------

1. ↑  ויקיסוגיה:אודות
2. ↑  ויקיסוגיה:ויקיסוגיה
3. ↑  ויקיסוגיה:שאלות ותשובות
4. ↑  ויקיסוגיה:הסכמות והמלצות
**רוברט אלן "בוב" קאופמן** (באנגלית: **Robert Alan "Bob" Kauffman**; ‏13 ביולי 1946 – 25 ביולי 2015) היה כדורסלן יהודי-אמריקאי, אשר שיחק בליגת ה-NBA בין השנים 1968–1975. לאורך הקריירה נבחר 3 פעמים להשתתף במשחק האולסטאר של ה-NBA, וממוצעיו הכוללים הם 11.5 נקודות, 7.0 ריבאונדים ו-2.7 אסיסטים למשחק.

קריירת משחק
-----------

קאופמן נולד ברובע ברוקלין שבניו יורק, ובין השנים 1964–1968 למד במכללת גילפורד אשר בגרינסבורו, קרוליינה הצפונית. ב-4 עונותיו בקבוצת הכדורסל של האוניברסיטה קלע 22.7 נקודות ואסף 15.9 בממוצע למשחק.

בדראפט ה-NBA‏ 1968 נלקח קאופמן על ידי סיאטל סופרסוניקס בבחירה השלישית, אחרי אלווין הייז ווס אנסלד. בשתי עונותיו הראשונות ב-NBA שימש כשחקן ספסל בסיאטל ובשיקגו בולס, בהתאמה, וקלע כ-6.3 נקודות בממוצע למשחק.

לקראת עונת 1970/1971 הועבר בטרייד לבאפלו ברייבס, לקראת עונת הבכורה של המועדון. באותה עונה הגיעה הפריצה שלו, כשהפך לכוכב הקבוצה ונבחר להשתתף במשחק האולסטאר לאחר שהעמיד ממוצעים של 20.4 נקודות, 10.7 ריבאונדים ו-4.5 אסיסטים למשחק. בעונה העוקבת רשם ממוצעים דומים, אך קבוצתו סיימה במקום האחרון באזור המזרחי, עם מאזן 22–60. בעונת 1972/1973 נבחר בפעם השלישית ברציפות להשתתף במשחק האולסטאר, כשרשם ממוצעים של 17.5 נקודות, 11.1 ריבאונדים ו-5.1 אסיסטים למשחק. בעונת 1974/1975 דעכה תפוקתו באופן ניכר, בשל פציעות במפשעה ובמפרק הירך, ועד לסיומה קלע 6.1 נקודות למשחק בלבד כשחקן ספסל. באותה עונה העפיל עם הקבוצה לשלב הפלייאוף, לראשונה בתולדותיה.

לקראת עונת 1974/1975 הועבר קאופמן לאטלנטה הוקס, ובעונתו היחידה במדיה קלע 3.9 נקודות למשחק, בטרם פרש ממשחק.

לאחר הפרישה ממשחק
-----------------

בין השנים 1975–1977 שימש כעוזר ג'נרל מנג'ר עבור אטלנטה הוקס. לקראת עונת 1977/1978 מונה לג'נרל מנג'ר של דטרויט פיסטונס, ונשאר בתפקיד זה במשך כשנה. בדצמבר 1977 פיטר את מאמן הקבוצה הרב בראון, ומינה את עצמו כמחליפו עד לסיום העונה. בתקופתו כמאמן הקבוצה רשמו הפיסטונס מאזן 29–29, אך החמיצו את הפלייאוף מכיוון שמאזנם הכולל היה 38–44. ביולי 1978 פוטר מתפקידיו בדטרויט בעקבות אי-הסכמות על הבעלים של המועדון, ביל דוידסון.

ב-25 ביולי 2015 נפטר קאופמן כתוצאה מהתקף לב, בגיל 69.

קישורים חיצוניים
----------------

ויקישיתוף מדיה וקבצים בנושא **בוב קאופמן** בוויקישיתוף

* פרופיל, באתר Basketball-Reference
* פרופיל, באתר ליגת ה-NBA
* בוב קאופמן, באתר "Find a Grave" (באנגלית)

הערות שוליים
------------

1. ↑  סטטיסטיקות קריירת המשחק של קאופמן, באתר basketball-reference.com
2. ↑  ההודעה על פטירתו של קאופמן, באתר מכללת גילפורד, 28 ביולי 2015
3. ↑  רשימת הנבחרים בדראפט 1968, באתר basketball-reference.com
4. 1 2 3  קאופמן היה נקודת האור בשנים הראשונות של הברייבס, באתר buffalonews.com,‏ 2 באוגוסט 2015
5. ↑  פעולותיו של קאופמן כג'נרל מנג'ר, באתר basketball-reference.com
**ויליאם דאגלס** (באנגלית: **William Douglas**;‏ 1780–1832) היה צייר מיניאטורות סקוטי.

ביוגרפיה
--------

ויליאם דאגלס, צאצא למשפחתו של דאגלס מגלנברבי, נולד בפיפשייר ב-14 באפריל 1780. הוא קיבל חינוך ליברלי, ומוקדם מאוד גילה התעניינות באמנויות יפות וליופי הטבע. הדבר הוביל לכך שהוא הוצב כחניך של החרט רוברט סקוט באדינבורו, ג'ון ברנט החרט היה אחד מחבריו-שוליותיו.

אף שהייתה לו מיומנות כצייר נוף, הוא אימץ את מקצועו של כצייר מיניאטורות, וזכה להצלחה ניכרת, לא רק בסקוטלנד, אלא באנגליה. הוא היה אחד האמנים שהציגו באדינבורו מ-1808 עד 1816, ותרם לתערוכותיהם מיניאטורות, נופים ויצירות של בעלי חיים רבים. היו לו פטרונים רבים, במיוחד הדוכס מבוקליך ומשפחתו, וב-9 ביולי 1817 הוא מונה לצייר מיניאטורות של הנסיכה שרלוט והנסיך לאופולד מסקסה-קובורג.

ויליאם דוגלאס, דיוקן של ילד
המיניאטורות שלו זכו להערכה רבה בשל ביצוען בטוב טעם ועדינות. כמה מהן הוצגו על ידו באקדמיה המלכותית בלונדון בשנים 1818, 1819, 1826, כולל דיוקן של לוטננט-גנרל סר ג'ון הופ. 

דאגלס מת במעונו ברחוב הארט, אדינבורו, 30 בינואר 1832, והותיר אחריו אלמנה, בן אחד ושתי בנות. בתו הבכורה, מיס ארצ'יבלד רמזי דאגלס, הייתה ציירת מיניאטורות. היא הציגה באקדמיה המלכותית בלונדון ב-1834, 1836, 1841, ומתה באדינבורו, ב-25 בדצמבר 1886.

קישורים חיצוניים
----------------

ויקישיתוף מדיה וקבצים בנושא **ויליאם דאגלס** בוויקישיתוף

הערות שוליים
------------

1. ↑  Anderson, William (1842). "Douglas, William". The Popular Scottish Biography. Edinburgh: A. Fullarton & Co. pp. 256–257.
2. ↑  Oliver, Valerie Cassel, ed. (2011). "Douglas, William". Benezit Dictionary of Artists. Oxford University Press.
3. ↑  Remington, V. (2004). "Douglas, William [W. D.] (1780–1832), miniature and portrait painter". Oxford Dictionary of National Biography. Oxford University Press. Retrieved 16 September 2022.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ויליאם דאגלס (צייר)"**.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 6706 9214
* LCCN: nr93032170
* RKD: 24022
* ULAN: 500026275
* VIAF: 51564592
* WorldCat: lccn-nr93032170

 |
**פטריק ריצ'רד** (באנגלית: **Patrick Richard**, נולד ב-25 בינואר 1990) הוא שחקן כדורסל אמריקאי המשחק בעמדת הסווינגמן בקבוצת מוביטלקו קלוז' נפוקה. בתקופתו בליגת המכללות שיחק עבור אוניברסיטת המדינה מקניס במשך 4 עונות.

קריירת טרום מקצוענית
--------------------

בשנותיו בתיכון שיחק ריצ'רד בתיכון מקינזי. בתקופתו במכללות שיחק באוניברסיטת המדינה מקניס 4 עונות. בעונתו הראשונה ממוצע הקליעות שלו למשחק היה קרוב ל-18 נקודות, מה שגרם לזכייתו בתואר שחקן השנה במכללה.

קריירה מקצוענית
---------------

ריצ'רד התחיל את הקריירה המקצוענית שלו בליגת הפיתוח של ה-NBA. ב-2 בנובמבר 2012 בחרו איווה אנרג'י בריצ'רד בסיבוב ה-7 עם הבחירה ה-9 בדראפט ליגת הפיתוח של ה-NBA. ב-21 בנובמבר הציב אותו המועדון ברשימת המשוחררים. בשאר העונה, ריצ'רד שיחק בסנדריגם סייברז מאוסטרליה.

בעונת 2013–2014 חתם במטריקס מג'יקס מליגת העל ההולנדית. ריצ'רד שיחק 28.9 דקות, קלע 15.38 נקודות וחילק 2.62 אסיסטים בממוצע. הוא נבחר באותה עונה לאולסטאר ולחמישיית העונה בליגה ההולנדית.

ב-11 ביוני 2014 חתם במיטלדויטשר המשחקת בליגת העל הגרמנית בכדורסל. במהלך העונה שיחק 30.4 דקות, קלע 13.12 ומסר 2.79 אסיסטים בממוצע.

ביוני 2015 חתם בריימס מהליגה הצרפתית בכדורסל, שם שיחק 24.7 דקות, קלע 9.67 נקודות ומסר 2.15 אסיסטים.

ב-19 ביולי 2016 חתם ריצ'רד באלופת ליגת העל הישראלית בכדורסל, מכבי ראשון לציון.

קישורים חיצוניים
----------------

ויקישיתוף מדיה וקבצים בנושא **פטריק ריצ'רד** בוויקישיתוף

* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
* פרופיל השחקן באתר basketball realgm.

הערות שוליים
------------

1. ↑  מתיו בונט, ריצ'רד ואלאוויה נבחרו בסיבוב ה-7 של דראפט ליגת הפיתוח, באתר הספורט של תיכון מקינזי, 2 בנובמבר 2012
**אפקט ג'וזפסון** (באנגלית: **Josephson effect**) הוא תופעת מוליכות-על, זרם שזורם לאורך זמן ללא הגבלה מבלי שיופעל מתח כלשהו, על פני ההתקן המכונה צומת ג'וזפסון, צומת ג'וזפסון הוא התקן המורכב משני מוליכי-על או יותר המופרדים באמצעות מבודד. המבודד יכול להיות מורכב ממחסום בידוד דק (המכונה צומת מוליך-מבודד – מוליך-על, או SIS), קטע קצר של מתכת שאינה על-מוליכה (S-N-S), או מכווץ פיזי שמחליש את מוליכות-העל בנקודת המגע. (SsS).

אפקט ג'וזפסון הוא דוגמה לתופעה קוונטית מקרוסקופית. תופעה זו נקראת על שם הפיזיקאי הבריטי בריאן ג'וזפסון שניבא בשנת 1962 את מערכות היחסים המתמטיות עבור הזרם והמתח במבודד. אפקט ג'וזפסון במתח הישר DC נצפה בניסויים לפני 1962, אך אלא יוחסו ל"קצרי-על "או לפרצות במכשול הבידוד שהובילו להולכה ישירה של אלקטרונים בין מוליכי-העל. המאמר הראשון שטען לגילוי השפעתו של ג'וזפסון ולביצוע הבדיקות הניסיוניות הנדרשות היה זה של פיליפ אנדרסון וג'ון רואל.

לפני תחזיתו של ג'וזפסון, היה ידוע רק שאלקטרונים נורמליים (כלומר, לא מוליכים-על) יכולים לזרום דרך מחסום מבודד, באמצעות מנהור קוונטי. ג'וזפסון היה הראשון שניבא את המנהור של זוגות קופר הנמצאים במוליכי-על. על עבודה זו זכה ג'וזפסון בפרס נובל לפיזיקה בשנת 1973. לצמתים של ג'וזפסון יש יישומים חשובים במעגלים מכניים קוונטיים, כמו SQUID, קיויביטים מוליכים-על, ואלקטרוניקה דיגיטלית RSFQ. תקן NIST עבור וולט אחד מושג על ידי מערך של 20,208 צומת ג'וזפסון בטור.

קישורים חיצוניים
----------------

ויקישיתוף מדיה וקבצים בנושא **אפקט ג'וזפסון** בוויקישיתוף
* אפקט ג'וזפסון, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536280705171
* GND: 4222008-7
* LCCN: sh85070717
* NDL: 00576613
* NKC: ph117660

 |
**מייקל "מייק" ריורדן** (באנגלית: **Michael "Mike" Riordan**; נולד ב-9 ביולי 1945) הוא כדורסלן עבר אמריקאי, אשר שיחק בליגת ה-NBA בין השנים 1968–1977. בעונת 1969/1970 זכה באליפות ה-NBA כשחקן ניו יורק ניקס, ולאורך 9 עונותיו בליגה רשם ממוצעים כוללים של 9.9 נקודות, 2.9 ריבאונדים ו-2.4 אסיסטים למשחק.

קריירת מכללות
-------------

ריורדן נולד וגדל ברובע קווינס שבניו יורק, ובין השנים 1963–1967 למד בפרובידנס קולג'. בעונתו הראשונה בקבוצת הכדורסל של האוניברסיטה, 1964/1965, סייע לה להעפיל לרבע גמר טורניר אליפות המכללות ("NCAA Elite Eight"), לראשונה בתולדותיה, עם ממוצעים של 9.2 נקודות ו-6.7 ריבאונדים למשחק. בשתי העונות הבאות קלע 12.2 נקודות והוריד 8.9 ריבאונדים בממוצע למשחק.

קריירת משחק ב-NBA
-----------------

בדראפט ה-NBA‏ 1967 נבחר ריורדן על ידי ניו יורק ניקס, בבחירה ה-128. בעונת 1969/1970 זכה עם ניו יורק באליפות ה-NBA הראשונה בתולדותיה, לאחר שגברה על לוס אנג'לס לייקרס בסדרת הגמר, בתוצאה 4–3. לאורך העונה קלע 7.7 נקודות בממוצע למשחק, כמחליפם מהספסל של ביל בראדלי ודיק בארנט.

בנובמבר 1971, לאחר כ-3 עונות וחצי עם הניקס, הועבר עם דייב סטלוורת' בטרייד לבולטימור בולטס, בתמורה לארל מונרו. בעונת 1972/1973 השיג שיאי קריירה של 18.1 נקודות, 5.2 אסיסטים ו-4.9 ריבאונדים למשחק, ובסיומה נבחר לחמישיית ההגנה השנייה של העונה. בעונת 1974/1975 קלע 15.4 נקודות למשחק, והשלים חמישייה פותחת דומיננטית לצדם של וס אנסלד, אלווין הייז, פיל צ'ניר וקווין פורטר, אשר הוליכה את הבולטס להעפלתם הראשונה אי פעם לגמר ה-NBA. בסדרת הגמר עצמה הובסו הבולטס על ידי גולדן סטייט ווריורס, בתוצאה 0–4. בסיום עונת 1976/1977 עזב ריורדן את הקבוצה ופרש ממשחק, בגיל 31.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של ריורדן ב-NBA, באתר basketball-reference.com
2. ↑  סטטיסטיקות המכללות של ריורדן, באתר sports-reference.com
3. ↑  רשימת הנבחרים בדראפט 1967, באתר basketball-reference.com
4. ↑  ריורדן וסטלוורת' נשלחים בטרייד לבולטס, באתר הניו יורק טיימס, 12 בנובמבר 1971
**חומיבבה** הייתה נמרה מתת-המין נמר המדבר שהתגוררה באזור נחל דוד בשמורת הטבע עין גדי שבמדבר יהודה. היא התפרסמה כנמרה הוותיקה ביותר במדבר יהודה, וכתבות רבות בתקשורת הישראלית עקבו אחר קורותיה לאורך השנים. בין השאר התפרסם בעיתון הנוער "סלעית" טור קבוע אודותיה, ואודות נמרים נוספים במדבר יהודה.

פרסומה של חומיבבה בא לה בעיקר בעקבות מחקר ארוך שנים של הזואולוג גיורא אילני, שגם נתן לה את שמה, על שם שומרת היער ב"עלילות גילגמש", שעקב אחרי אוכלוסיית הנמרים במדבר יהודה לאורך השנים, ובעיקר אחרי חומיבבה.

במהלך שנות השמונים הוחלט לצמצם את אוכלוסיית הנמרים במדבר יהודה, מאחר שאלה הפריעו לתושבי קיבוץ עין גדי הסמוך לשמורה, ומספר נמרות פוריות נלכדו והועברו אל מחוץ לשמורה. בשמורה נותרו הנמרות חומיבבה ושלומציון. נוצרה ביניהן יריבות, שכן שלומציון הצעירה החלה לדחוק את חומיבבה המזדקנת אל מחוץ לטריטוריה אותה תבעה לעצמה.

בסוף 1985 הצליחה חומיבבה להסיר את המשדר שהוצמד לה ושבאמצעותו עקבו אחריה החוקרים. בתחילת 1986 נפגעה חומיבבה בתאונה כשג'יפ ובו חיילים פגע בה ופצע אותה. בהיעדר משדר שיאפשר לאתר אותה, למשך תקופה קצרה התעורר חשש שחומיבבה נהרגה בתאונה, אך לאחר זמן מה הופיעה מחדש.

בספטמבר 1993 נהרגה חומיבבה, שגילה המוערך באותה עת היה כ-18–20 שנה, גיל הנחשב לזקנה מופלגת לנמר בטבע, כשנורתה על ידי קבוצת חיילים שטיילו באזור נחל דוד וחשו מאוימים כשנתקלו בה. מותה זכה לסיקור נרחב בתקשורת הישראלית, ועורר תרעומת בקרב שומרי הטבע.

ראו גם
------

* רותי (צבועה)

הערות שוליים
------------

1. 1 2 3 4 5 6  דן קראוס, חיילים הרגו ביריות את הנמרה הוותיקה ביותר במדבר יהודה, חדשות, 19 בספטמבר 1993
2. ↑  אורי בינדר, ממרחק 70 מטר צפתה חומיבבה הנמרה איך מטפלים בבנה הלכוד, ⁨⁨מעריב⁩, 17 ספטמבר 1984⁩
3. 1 2 3  עדי קסלר, הנה הרגו לה גור, הנה היא מתעוורת, הנה ירו בה, ⁨⁨חדשות⁩, 20 ספטמבר 1993⁩
4. 1 2  אורי בינדר, סכנת נמרים? – חפש את החתול, מעריב, 17 אוקטובר 1986
5. ↑  אילנה קוריאל, האיש שתיעד את הנמרים האחרונים בעין גדי, באתר ynet, 1 בינואר 2022
6. ↑  אורי בינדר, האם החלה "'מלחמת ירושה" בין נמרות?, ⁨⁨מעריב⁩, 14 נובמבר 1984⁩
7. ↑  נילי פרידלנדר, "קו אדום" – לנמרים, ⁨⁨מעריב⁩, 29 ינואר 1987⁩
8. ↑  אורי אבנרי, שימעון שלומציון ויצחק חומיבבה, העולם הזה, 7 בנובמבר 1984
9. ↑  אורן כהן, נמר התנגש בסיור צה״ל ונפצע, חדשות, 23 ינואר 1986
10. ↑  עמוס בר, הנמרה חומיבבה נפגעה בתאונה, מעריב, 14 פברואר 1986⁩
11. ↑  גיא בן פורת, אוי, מה עשינו לעוזניות ולעטלפים ולשועלים ולזאבים ולחתולי הבר, ⁨⁨חדשות⁩, 6 אוקטובר 1993⁩
**דונלד "דוני" פרימן** (באנגלית: **Donald "Donnie" Freeman**; נולד ב-18 ביולי 1944) הוא כדורסלן עבר אמריקאי, אשר שיחק בליגות ה-ABA וה-NBA בין השנים 1967–1976. בעונת 1972/1973 זכה באליפות ה-ABA כשחקן אינדיאנה פייסרס, ולאורך 8 עונותיו בליגה נבחר 5 פעמים להשתתף במשחק האולסטאר, ורשם ממוצעים כוללים של 18.9 נקודות, 3.5 ריבאונדים ו-3.5 אסיסטים למשחק.

ניצב במקום השביעי ברשימת הקלעים המובילים בתולדות ליגת ה-ABA, עם 11,544 נקודות בסך הכול. בשנת 1997 נבחר לאחד מ-30 חברי קבוצת כל הזמנים של ה-ABA.

קריירת מכללות
-------------

פרימן נולד וגדל בעיר מדיסון שבאילינוי, ובין השנים 1962–1966 למד באוניברסיטת אילינוי באורבנה-שמפיין. בשתי עונותיו הראשונות בקבוצת האוניברסיטה שיתף פעולה עם הרכז טל ברודי, וקלע 16.3 נקודות בממוצע למשחק. בעונתו השלישית והאחרונה קלע את ממוצע הנקודות העונתי הגבוה בתולדות הקבוצה – 27.8 נקודות למשחק – ובעת סיום לימודיו ניצב כקלעי המוביל בתולדותיה, עם 1,449 נקודות בסך הכול.

קריירת משחק מקצועית
-------------------

בדראפט ה-NBA‏ 1966 נבחר פרימן על ידי פילדלפיה 76' בבחירה ה-29, אולם בחר לשחק עבור קבוצת מינסוטה מאסקיז מליגת ה-ABA. בכל 3 עונותיו בקבוצה (אשר בשנת 1968 שינתה את שמה ל"מיאמי פלורידיאנס") נבחר להשתתף במשחק האולסטאר של ה-ABA, ובעונת 1969/1970 קלע שיא קריירה של 27.4 נקודות למשחק, אשר היה ממוצע הנקודות השלישי בגובהו בליגה.

בתחילת עונת 1970/1971 עבר לשחק ביוטה סטארס, ובמהלכה נשלח יחד עם ויין הייטאוור בטרייד לטקסס צ'אפרלס, תמורת רון בון וגלן קומבס. בעונה העוקבת קלע 24.2 נקודות בממוצע למשחק עבור הצ'אפרלס, ונבחר לחמישייה הראשונה של העונה ב-ABA.

בקיץ 1972 עבר לאינדיאנה פייסרס, אף היא מליגת ה-ABA. באינדיאנה השלים חמישייה פותחת דומיננטית, לצד מל דניאלס, ג'ורג' מקגיניס, רוג'ר בראון ופרדי לואיס, אשר הובילה את הקבוצה לזכייה באליפות הליגה. לאורך פלייאוף 1973 קלע פרימן ממוצע של 15.6 נקודות למשחק.

בעונת 1974/1975 שיחק עבור סן אנטוניו ספרס, במדיה שיחק בגלגולה הקודם כ"טקסס צ'אפרלס".

לקראת עונת 1975/1976 חתם על חוזה בלוס אנג'לס לייקרס מליגת ה-NBA. בעונתו היחידה ב-NBA, בטרם פרש ממשחק, קלע 10.8 נקודות בממוצע למשחק כמחליפו מהספסל של גייל גודריץ'.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של פרימן ב-ABA וב-NBA, באתר basketball-reference.com
2. ↑  רשימת הקלעים המובילים בתולדות ליגת ה-ABA, באתר basketball-reference.com
3. ↑  הסטטיסטיקות של פרימן בליגת המכללות, באתר sports-reference.com
4. ↑  רשימת הנבחרים בדראפט 1966, באתר basketball-reference.com
5. ↑  פרימן והייטאוור נשלחים בטרייד לטקסס, באתר הניו יורק טיימס, 9 בינואר 1971
**דוראנד כריסטופר סקוט** (באנגלית: **Durand Christopher Scott**; נולד ב-22 באפריל 1990 בניו יורק) הוא כדורסלן אמריקאי-ג'מייקני, המשחק במכבי אשדוד ובנבחרת ג'מייקה. גובהו 1.96 מ' והוא משחק בעמדת הקלע.

קריירה
------

סקוט נולד ברובע הברונקס ניו יורק, ושיחק כדורסל בנבחרת תיכון רייס בהארלם, לצדו של קמבה ווקר. ב-2009 נבחר לכדורסלן התיכונים של השנה בניו יורק, לאחר שגבר על לאנס סטיבנסון. בין 2009 ל-2013 שיחק בקבוצת הכדורסל של אוניברסיטת מיאמי, מיאמי הוריקנס. בעונתו האחרונה במדי הקבוצה נבחר לשחקן ההגנה של האזור האטלנטי בליגת המכללות ולחמישייה השלישית של ליגת המכללות בארצות הברית כולה.

עם סיום לימודיו שיחק במדי סן אנטוניו ספרס בליגת הקיץ של ה-NBA, אך לא הצליח להיבחר בדראפט ה-NBA. בעונת 2013/2014 שיחק במדי אוברדוירו בליגת העל הספרדית. בסיום העונה שוחרר, והצטרף להפועל תל אביב, בליגת העל הישראלית. בפתיחת העונה סבל מפציעה, אך בהמשך היה לאחד השחקנים הבולטים בשורותיה.

ב-2015 עבר לניו באסקט ברינדיזי האיטלקית. אחרי שעזב, ב-2017 ניסה להתקבל לממפיס גריזליס, אך נשלח לקבוצת הפיתוח שלה, ממפיס האסל, וגם שם לא הצליח להשאיר חותם ושוחרר.
ב-2018 עבר לשחק בשורות אולדנבורג הגרמנית, ובאותה שנה הספיק לעבור גם לפריז לבלואה הצרפתית.
חמש שנים מאז הפעם האחרונה בה שיחק בישראל, חתם סקוט בהפועל גלבוע גליל.
ב-2020 חתם במכבי אשדוד מהליגה הלאומית.

נבחרת ג'מייקה
-------------

סקוט שיחק במדי נבחרת ג'מייקה באליפות אמריקה בכדורסל שנערכה ב-2013 בוונצואלה. הנבחרת סיימה במקום השמיני בטורניר, וסקוט היה בין הקלעים הבולטים בשורותיה, עם 10.5 נקודות בממוצע למשחק.

קישורים חיצוניים
----------------

ויקישיתוף מדיה וקבצים בנושא **דוראנד סקוט** בוויקישיתוף
* דוראנד סקוט, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת העל הספרדית בכדורסל (בספרדית)
* דוראנד סקוט באתר הפועל תל אביב
* דוראנד סקוט(הקישור אינו פעיל) באתר אוניברסיטת מיאמי
* אור שקדי‏, תפור עליהם: ההשתלבות המצוינת של דוראנד סקוט בהפועל תל אביב, באתר וואלה!‏, 8 בדצמבר 2014
* יעל שחרור, אני פה בשביל חבר: דוראנד סקוט מחכה לדרבי, באתר ynet, 26 בינואר 2015
**בוריס הולבן** (בצרפתית: **Boris Holban**;‏ 20 באפריל 1908 – 27 ביוני 2004) היה חייל יהודי רומני, פעיל קומוניסטי מראשי תנועת ההתנגדות הצרפתית בימי מלחמת העולם השנייה. לאחר המלחמה שירת בכוחות המזוינים של רומניה והגיע לדרגת גנרל.

קורות חיים
----------

נולד בשם **ברוך ברוכמן** בעיירה אוטאץ' במזרח בסרביה (אז בתחומי האימפריה הרוסית, כיום במולדובה), למשפחה יהודית מהמעמד העובד. ב-1923 הותר גם ליהודים לקבל אזרחות וכך, בין היהודים שהפכו לאזרחי רומניה היה גם הולבן, בן ה-15.

ב-1929 התגייס למפלגה הקומוניסטית הרומנית שנאלצה לפעול במחתרת ולכן אימץ לעצמו את הכינוי "בוריס הולבן", שהפך לימים לשמו הרשמי. שנה אחר כך אף נאסר לתקופה קצרה בשל פעילותו הפוליטית הבלתי חוקית הזו. הוא השתחרר מהכלא וגוייס לצבא הרומני כנגד רצונו, ערק מהשירות וב-1932 נאסר שוב, הפעם בשל עריקה. 

ב-1936 ברח לצ'כוסלובקיה מפני השלטונות הרומניים, שהמשיכו לרדוף אחריו בשל פעילותו הפוליטית. במשך השנתיים בערך, בהן שהה במדינה זו, הוא למד הנדסת טקסטיל, מקצוע שעוד ישרת אותו בהמשך חייו. 

ביולי 1938 עבר לצרפת והצטרף למפלגה הקומוניסטית הצרפתית, מתוך כוונה להצטרף אל הבריגדות הבינלאומיות שלחמו במלחמת האזרחים בספרד, אך זה כבר היה קרוב לסיומה של אותה מלחמה והוא לא השתתף בה בסופו של דבר.

במלחמת העולם השנייה
-------------------

בפרוץ מלחמת העולם השנייה התנדב לצבא צרפת. השתתף בקרבות עם הגרמנים ובמאי 1940 נפל בשבי. הוא נמלט מהשבי בעזרת המחתרת הצרפתית, ואז שב לפריז והצטרף לקבוצת לוחמי מחתרת, חברי המפלגה הקומוניסטית.

במרץ 1942 הולבן הצליח לאחד קבוצות שונות של הרזיסטנס, מורכבות מאזרחים זרים תושבי צרפת בני לאומים שונים ובהם יהודים, למחתרת אחת שנקראה F.T.P-M.O.I. בוריס הולבן הפך למפקד הצבאי הראשון של הסקציה הפריזאית בארגון. הקבוצה בפיקודו ביצעה מעל 90 פעולות חבלה וחיסול נגד חיילים גרמנים ומשתפי פעולה צרפתים. באוגוסט 1943 הוא הודח מהפיקוד והוחלף על ידי מיסאק מאנושיאן כיוון שסירב להגביר קצב הפעולות מחשש שהדבר יביא לחשיפתם. לאחר עזיבתו את הקבוצה בפיקודו של מאנושיאן, היא אכן נתפסה על ידי הגסטפו בנובמבר 1943 וכל חבריה הוצאו להורג.

הולבן המשיך ללחום בגרמנים בקבוצה מחתרתית אחרת. 

לאחר שחרור פריז על ידי בעלות הברית, הוא הצטרף לצבא צרפת ובמסגרתו נלחם בגרמנים עד סוף המלחמה.

אחרי המלחמה
-----------

ב-1946 חזר הולבן לרומניה והצטרף לשורות הצבא הרומני, שנבנה בחסות הצבא האדום ששהה על אדמת רומניה כחיל כיבוש. הוא שירת כקצין פוליטי. במהלך שירותו הגיע לדרגת גנרל. בתחילת שנות ה-50, במסגרת "טיהור", סולק מן הצבא יחד עם כל הקצינים היהודים. לאחר פרישתו הכפויה מהצבא עבד כמהנדס במפעל טקסטיל עד פרישתו לנמלאות בשנת 1970.

בשנת 1979 הצליח לקבל אשרת יציאה מרומניה לצרפת כתייר, כדי להשתתף בחגיגות 35 שנה לשחרור פריז. מאז לא שב לרומניה ונשאר בצרפת. ב-1984 קיבל אזרחות צרפתית, וב-1994 העניק לו נשיא צרפת פרנסואה מיטראן את אות לגיון הכבוד על פועלו כלוחם רזיסטנס בימי מלחמת העולם השנייה.

בוריס הולבן נפטר ב-27 ביוני 2004.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007293169705171
* BnF: cb121139392 (data)
* ISNI: 0000 0000 7932 7153
* LCCN: nr90012050
* SUDOC: 029532663
* VIAF: 61577726
* WorldCat: lccn-nr90012050

 |
**פלין ג'יימס רובינסון** (באנגלית: **Flynn James Robinson**;‏ 28 באפריל 1941 – 23 במאי 2013) היה כדורסלן אמריקאי, אשר שיחק בליגות ה-NBA וה-ABA בין השנים 1966–1974. בעונת 1970 נבחר להשתתף במשחק האולסטאר של ה-NBA כשחקן מילווקי באקס, בעונת 1972 זכה עם לוס אנג'לס לייקרס באליפות ה-NBA, ולאורך 7 עונותיו בליגה רשם ממוצעים כוללים של 14.5 נקודות, 3.1 אסיסטים ו-2.6 ריבאונדים למשחק.

ביוגרפיה
--------

רובינסון נולד בעיר מרפיסבורו שבאילינוי, ובשנת 1961 החל ללמוד ב"מכללת קספר" אשר בקספר, ויומינג. לאחר שנה אחת עבר לאוניברסיטת ויומינג אשר בעיר לאראמי, ובשלוש עונותיו בקבוצת הכדורסל שלה קלע 26.3 נקודות בממוצע למשחק.

בדראפט ה-NBA‏ 1965 נבחר רובינסון בבחירה ב-15, על ידי סינסינטי רויאלס, והצטרף אליה שנה לאחר מכן. לאחר עונה אחת בסינסינטי הועבר בטרייד לשיקגו בולס, בתמורה לגאי רוג'רס, ובעונתו המלאה היחידה בשיקגו שימש כשחקן חמישייה קבוע, ותרם 16.0 נקודות בממוצע למשחק. בפלייאוף 1968 הוביל רובינסון את קלעי קבוצתו עם 20.2 נקודות למשחק, כולל משחק של 41 נקודות במשחק השלישי של סדרת הסיבוב הראשון בו הפסידו מול לוס אנג'לס לייקרס.

בנובמבר 1968, לאחר כעונה וחצי עם הבולס, הועבר בטרייד למילווקי באקס תמורת בוב לאב ובוב וייס. עד לסיום עונת 1968/1969, אשר הייתה הראשונה בתולדות המועדון, הוביל את קלעי הקבוצה עם ממוצע של 20.3 נקודות למשחק. בעונה העוקבת נבחר להשתתף במשחק האולסטאר של ה-NBA, והוליך את מילווקי לצדם של שחקני הרוקי כרים עבדול-ג'באר ובוב דאנדרידג' להעפלתה הראשונה לשלב הפלייאוף, עם שיאי קריירה של 21.8 נקודות ו-5.5 אסיסטים בממוצע למשחק. בפלייאוף 1969 הודחו הבאקס בגמר האזור המזרחי, בתוצאה 1–4, על ידי האלופה שבדרך ניו יורק ניקס.

לקראת עונת 1970/1971 נשלח בטרייד בחזרה לסינסינטי רויאלס, בתמורה לרכז הוותיק אוסקר רוברטסון, ובקיץ 1971 נשלח בטרייד נוסף ללייקרס, בתמורה לבחירת דראפט עתידית. בעונת 1971/1972 רשמו הלייקרס את מאזן הניצחונות הגבוה בתולדות הליגה (69–13), כולל רצף של 33 ניצחונות רצופים, וזכו באליפות ה-NBA לאחר שגברו על הניקס בסדרת הגמר (4–1). לאורך העונה שימש רובינסון כמחליפם מהספסל של הגארדים ג'רי וסט וגייל גודריץ', ובפלייאוף הוביל את שחקני הספסל של הקבוצה עם ממוצע של 6.4 נקודות למשחק.

בדצמבר 1972 נשלח בטרייד לבולטימור בולטס. בעונת 1973/1974, אשר הייתה האחרונה בקריירה שלו, שיחק תחת המאמן וילט צ'מברלין בקבוצת סן דייגו קונקיסטדורס מליגת ה-ABA.

ב-23 במאי 2013 נפטר רובינסון כתוצאה ממיאלומה נפוצה, בגיל 72.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA
* פלין רובינסון, באתר "Find a Grave" (באנגלית)

הערות שוליים
------------

1. ↑  סטטיסטיקות הקריירה של רובינסון ב-NBA וב-ABA, באתר basketball-reference.com
2. ↑  סטטיסטיקות המכללות של רובינסון, באתר sports-reference.com
3. ↑  רשימת הנבחרים בדראפט 1965, באתר basketball-reference.com
4. ↑  סטטיסטיקות המשחק בין הבולס ללייקרס, באתר basketball-reference.com
5. ↑  רובינסון נשלח בטרייד לסינסינטי, באתר הניו יורק טיימס, 22 באפריל 1970
6. 1 2 3  ההודעה על פטירתו של רובינסון, באתר הניו יורק טיימס, 25 במאי 2013
**סמואל פרדריק ברוקס** (באנגלית: **Samuel Frederick Brocas**;‏ 1792 – 14 במאי 1847) היה אמן אירי הידוע בעיקר בזכות סדרת הציורים שלו המתארת את דבלין.

ביוגרפיה
--------

סמואל פרדריק ברוקס נולד בדבלין בסביבות 1792. הוא היה השני מבין ארבעת בניו של הצייר הנרי ברוקס. מ-1803 עד 1807, ברוקס למד אצל אביו בבית הספר של חברת דבלין. במהלך תקופה זו הוא זכה במדליות על ציור פרחים ב-1801, וכן על תחריט ב-1802 ובציור דמויות ב-1807. הוא נודע בעיקר בשל תמונותיו הטופוגרפיות בצבעי שמן ובצבעי מים. הוא עבד בעיקר בדבלין ובלימריק.

### קריירה

ברוקס הוצג בדבלין בשנים 1804, 1809 ו-1812. האקדמיה המלכותית היברניאן הציגה את נופיו לראשונה ב-1828, של יצירות המתארות את צפון ויילס. הוא המשיך להציג שם עד 1847.

עמוד נלסון בדבלין
אוסף היצירות הידוע ביותר שלו, היא סידרה של 12 תמונות של העיר דבלין משנת 1817. אלה נחרטו על ידי אחיו הנרי, והודפסו על ידי J. Le Petit מדבלין בין 1818 ל-1829 בשם Select views of Dublin. הם תוכננו להיות חלק מספר, Book of views of Ireland, אבל הספר מעולם לא פורסם. מבט על טריניטי קולג' והאכסדרה המזרחית של בנק אירלנד היא עוד אחת מהליטוגרפיות שהפיק ופרסם בדבלין. הוא גם היה חבר באגודת האמנים.

הוא נפטר בביתו בדבלין ב-14 במאי 1847.

הגלריה הלאומית של אירלנד מחזיקה במספר יצירות שלו, כולל שני צבעי מים המתארים נופים של דבלין. מוזיאון ויקטוריה ואלברט והמוזיאון הבריטי מחזיקים כל אחד בשני ציורים שלו.

קישורים חיצוניים
----------------

ויקישיתוף מדיה וקבצים בנושא **סמואל פרדריק ברוקס** בוויקישיתוף

הערות שוליים
------------

1. ↑  Clarke, Frances (2009). "Samuel Frederick Brocas In BROCAS, Henry, senior". In McGuire, James; Quinn, James (eds.). Dictionary of Irish Biography. Cambridge: Cambridge University Press.
2. ↑  "Objects – Samuel Frederick Brocas". *National Gallery of Ireland*.
3. ↑  Raftery, P. J. (1961). "The Brocas Family, Notable Dublin Artists". Dublin Historical Record. 17 (1): 25–34.
4. ↑  Strickland, Walter G. (1913). A Dictionary of Irish Artists. Dublin: Maunsel & company, limited.
5. ↑  "Brocas, Samuel Frederick". Drawn to the Page. Trinity College Dublin, The University of Dublin, Ireland

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 6704 0817
* LCCN: nr92026917
* ULAN: 500030178
* VIAF: 14634866
* WorldCat: lccn-nr92026917

 |
**ג'מאל טינסלי** (אנגלית: **Jamaal Tinsley**; נולד ב-28 בפברואר 1978 בברוקלין, ניו יורק) הוא כדורסלן עבר אמריקאי, אשר שיחק בעמדת הרכז.

שנותיו במכללה
-------------

בשתי עונותיו במכללה, טינסלי הוביל את אוניברסיטת מדינת איווה לשתי זכיות בטורניר ה-BIG12 (ליגה של מכללות ממרכז ארצות הברית), והגעה עד לשלב רבע הגמר בטורניר אליפות המכללות בכדורסל של ה-NCAA. ב-2001, הוא נבחר לחמישיית כל-אמריקה השנייה במכללות, ושחקן השנה בליגת ה-BIG12.

שנותיו ב-NBA
------------

טינסלי נבחר בדראפט 2001 על ידי ממפיס גריזליס. טינסלי נבחר במקום ה-21 בסיבוב הראשון של הדראפט ומיד הועבר על ידי ממפיס לאינדיאנה. 

טינסלי נכנס מיד לתפקיד הרכז הפותח של אינדיאנה על ידי המאמן אייזיאה תומאס ושיחק מצוין באותה העונה, אותה הוא סיים עם ממוצעים של 9.4 נקודות ו-8.1 אסיסטים למשחק (עונת 2001-2002). 

למרות זאת, עונה לאחר מכן, מאמן אינדיאנה אייזאה תומאס הוחלף על ידי ריק קרלייל, ומיד החליף את טינסלי בהרכב הפותח לטובת קני אנדרסון, ובתור המחליף של אנדרסון הוצב אנטוני ג'ונסון. ואז, באופן מפתיע, טינסלי מצא אותו משמש כמחליף של המחליף של הרכז הפותח של אינדיאנה.

למרות זאת, אנדרסון וג'ונסון נפצעו, מה שהביא לכך שטינסלי הפך שוב לפותח בחמישייה של אינדיאנה. למרות המיעוט במשחק, נראה היה שטינסלי מצא אנרגיה וביטחון עצמי במשחק שלו. נראה היה שטינסלי קיבל את הדחתו מההרכב כאתגר, ולא כהעלבה. טינסלי לא איבד את תפקיד הרכז הראשי מאז, והיה מצוין בעונת 2003-2004 כשאינדיאנה הפסידה הגיעה עד לגמר המזרח, והפסידה רק לדטרויט פיסטונס, שאף זכו בתואר האליפות באותה השנה. 

בעונת 2004-2005 היה טינסלי פצוע כל העונה, אך הקבוצה עצמה הצליחה להעפיל בקושי לפלייאוף מהמקום השישי במזרח (עם מאזן של 44-38). טינסלי פיספס גם את ארבעת המשחקים הראשונים בפלייאוף נגד בוסטון סלטיקס, אך חזר בצורה מרשימה למשחק מספר 5, והוביל את אינדיאנה לניצחון משכנע.

לפני עונת 2009-2010 עבר טינסלי לממפיס גריזליס לאחר 8 שנים בפייסרס.

קישורים חיצוניים
----------------

ויקישיתוף מדיה וקבצים בנושא **ג'מאל טינסלי** בוויקישיתוף
* ג'מאל טינסלי, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
**קלוואן** (באוקראינית: **Клевань**; בפולנית: **Klewań**) היא עיירה במחוז רובנו, שבמערב אוקראינה, על גדת נהר סטובלה, בה התקיימה עד השואה קהילה יהודית גדולה.

תולדות היישוב
-------------

קלוואן נוסדה ככפר מבוצר בתחילת המאה ה-12, ובשנת 1458 נמסרה מידי הנסיך הליטאי סווידריגיילו לידי הנסיך הפולני מיכאל צ'ארטוריסקי, אשר הקיף את היישוב בחומה ובסוללה.

באמצע המאה ה-17 נבזז היישוב בידי הקוזקים, ולאחר מכן בידי הטטרים, שהחריבו אותו. בשנת 1654, כדי לשקם את היישוב, הוענקו לו זכויות עיר ורשות לקיים ירידים עתיים.

לאחר מלחמת העולם הראשונה נכללה העיירה בתחום הרפובליקה הפולנית השנייה.

יהודי קלוואן
------------

התיעוד הראשון לישיבת יהודים בעיירה הוא משנת 1563. במהלך גזירות ת"ח ות"ט נפגעה קשות הקהילה המקומית, אך עם הפיכת היישוב לעיר, השתקמה הקהילה, תוך שהייתה כפופה מספר שנים לקהילת לוצק. בשנת 1766 נמנו בקהילה כ-1,000 איש.

משנות ה-90 של המאה ה-19 התקיימה ביישוב פעילות ציונית. במהלך מלחמת העולם הראשונה סבלו יהודי היישוב מקרב שהתרחש בין האוסטרים והרוסים בקרבת העיירה, וכן ממעשי התעללות ושוד שבאו בסיום המלחמה. בין מלחמות העולם נמנו בעיירה 1,545 יהודים, כמחצית תושביה, ופעלו בה בתי ספר עבריים ומוסדות תרבות יהודיים.

ב-3 ביולי 1941, במהלך מבצע ברברוסה, נכבשה העיירה בידי הגרמנים, לאחר שהצבא האדום נסוג ממנה. למחרת היום רצחו הגרמנים בין 400 ל-645 יהודים בעיירה, כאשר כ-50 מתוכם נשרפו חיים בבית הכנסת המקומי. יתר יהודי העיירה גויסו לאחר מכן לעבודות כפייה, ובסוף החודש רוכזו כל יהודי העיירה וכפרי הסביבה שלה בגטו שהוקם בה.

ב-11 ביולי 1942 חיסלו הגרמנים את הגטו שבעיירה, תוך רצח כ-2,000 היהודים שנותרו בו בבורות ירי מחוץ לעיירה. בהמשך החודש רצחו הגרמנים כ-280 יהודים נוספים שאיתרו במקומות מסתור ובסביבת העיירה.

מקהילת קלוואן שרדו את השואה כ-30 יהודים.

קישורים חיצוניים
----------------

ויקישיתוף מדיה וקבצים בנושא **קלוואן** בוויקישיתוף
* 

* אתר האינטרנט הרשמי של קלוואן
* קלבן באתר מרכז מורשת יהדות פולין
* קלוון (Klewań), ב"אנציקלופדיה של הגטאות", באתר "יד ושם"
* "קלוואן", באתר השטעטל הווירטואלי
* אלכסנדר קרוגלוב (רו') ומרטין דין (אנ'), קלוואן, **אנציקלופדיה של המחנות והגטאות** (כרך II, חלק B, עמ' 1381–1382), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
אין לבלבל עם אין לבלבל ערך זה עם הערך "דוביק טל".

**נתן דב (דובי) טל** (נולד ב-1952) הוא פוליטיקאי ואיש ציבור ישראלי. כיהן כראש המועצה האזורית בקעת הירדן בין 2004 ל-2009.

ביוגרפיה
--------

טל הוא בנם הבכור של שופט בית המשפט העליון צבי טל וחנה, בתו של דב נתן ברינקר. מצד אמו הוא נצר למשפחת ריבלין הירושלמית. למד בישיבת כפר הרא"ה. שרת בצה"ל כקצין מודיעין וקצין הגנה מרחבית.

הצטרף למושב מחולה בבקעת הירדן בשנותיו הראשונות, והיה מנהל מפעל המתכת במושב, ובמסגרת זו ייצג את מחולה ב"פורום התעשייתי הקיבוצי".

בעקבות ביטול השיתופיות במחולה, פרש טל עם מספר משפחות נוספות שפרשו מהמושב בשנת 1984 כדי לשמר את השיתוף, ואזרחו את היאחזות הנח"ל "שלח" הסמוכה למחולה מדרום, והפכו אותה למושב השיתופי "שדמות מחולה".
היה ממקימי ישיבת שדמות נריה במושב, בעידודו של רבו הרב משה צבי נריה (שעל שמו נקראה הישיבה). שימש כראש המועצה הדתית בבקעת הירדן ובמועצות אזוריות נוספות. בתקופת ממשלת ישראל העשרים ושמונה עמד בראש מטה המאבק של תושבי בקעת הירדן.

בינואר 2004 התמודד לראשות המועצה האזורית ערבות הירדן מול בני צדוק ודוד אלחייני, ונבחר ברוב של -64.44%. בינואר 2009 התמודד שנית מול אלחייני ותמר אלימלך. הוא זכה בכ-36% מקולות הבוחרים והעפיל לסיבוב השני מול אלחייני, שבו זכה בכ-46% אחוז מקולות הבוחרים, והפסיד לאלחייני.

לאחר תום כהונתו שימש במגוון תפקידים, בהם: חשב מלווה מטעם משרד הפנים לרשויות מקומיות, חבר ועדת גבולות של המשרד, בורר בתחום ההתיישבות, דירקטור באוניברסיטת אריאל בשומרון, מזכיר האגודה השיתופית החקלאית של מושב קשת ועוד.

שותף במשרד החקירות "מיסטר איקס".

חיים אישיים
-----------

נשוי לרותי.

אחיו משה נהרג ב-25 באוקטובר 1973 במסגרת שירותו כנהג טנק מצפון לעיר סואץ, בסופה של מלחמת יום הכיפורים.

בעל תואר ראשון במדע המדינה ותואר שני במשפטים.

מתנדב בזק"א ובמשטרת ישראל.

קישורים חיצוניים
----------------

* יואב שורק, מה הפסדנו כשוויתרנו על בקעת הירדן, באתר מקור ראשון, 24 באוקטובר 2014.

הערות שוליים
------------

1. ↑  שמואל אדלמן, בכל יישוב ישיבה, באתר ערוץ 7, 3 במרץ 2005
2. ↑  תלמידים מחפשים את המחר, מעריב, 9 בינואר 1970
3. ↑  מינויים חדשים בתעשייה הקיבוצית, דבר, 24 ביולי 1978שמעון וייס, החיים במושב מחולה - "כמו לפני שבועיים שלושה", דבר, 1 בפברואר 1982
4. ↑  רשימת חברי הפורום התעשייתי הקיבוצי, דבר, 1 ביולי 1980
5. ↑  לכבוד י"ט כסלו: הניגון של הרב נריה לערב שבת, באתר ערוץ 7, 22 בנובמבר 2021
6. ↑  לירון מרוז‏, "החלטנו להביא את הבקעה לכיכר רבין", באתר וואלה!‏, 25 ביולי 2000
7. ↑  הבחירות למועצות האזוריות: רוב התוצאות, באתר ynet, 28 בינואר 2004
8. ↑  מבקר המדינה מיכה לינדנשטראוס, **דוח על תוצאות ביקורת חשבונות המועמדים שהשתתפו בבחירות לראשי מועצות אזוריות בינואר 2009**, תשרי ה'תש"ע.
9. ↑  בוררות וייעוץ בהתיישבות
10. ↑  נחמן גלבוע, המושב קשת בדרך להצטרף לתנועת הקיבוץ הדתי, באתר mynet‏ קיבוץ
**ג'ושוע "ג'וש" ניבו** (באנגלית: **Joshua "Josh" Nebo**; נולד ב-17 ביולי 1997) הוא כדורסלן אמריקאי, המשחק בעמדת הפאוור פורוורד והסנטר במכבי תל אביב. בגובה 2.06 מטר

קריירת תיכונים ומכללות
----------------------

ניבו בשנת 2019 במדי אוניברסיטת טקסס A&M
בתחילת דרכו ניבו שיחק פוטבול, ועבר לכדורסל רק בחטיבת הביניים. הוא למד בבית הספר התיכון סיפרס לייקס ושיחק בקבוצת הכדורסל שלו עם דיארון פוקס. בשנתו האחרונה בתיכון הוא עזר לקבוצה להגיע לרבע גמר המדינה. בסוף העונה עבר ניבו לאוניברסיטת סנט פרנסיס.

ניבו גבה בכמעט שמונה סנטימטרים והעלה 22 קילוגרם ממשקלו בשנתיים הראשונות במכללה. בעונתו הראשונה הוא העמיד ממוצעים של 4.9 נקודות ו-5.1 ריבאונדים למשחק. ב-2 בפברואר 2017 קלע שיא קריירה של 24 נקודות ו-11 ריבאונדים הניצחון 78–61 על מכללת סנט פרנסיס ברוקלין. בשנתו השנייה העמיד ניבו ממוצעים של 12 נקודות ו-8.3 ריבאונדים למשחק, ונבחר לחמישייה השלישית ולשחקן ההגנה של כל האזור הצפון מזרחי לאחר שבמהלך העונה רשם 89 חסימות. בתום העונה עבר לאוניברסיטת טקסס A&M.

ב-12 בפברואר 2019 קלע ניבו שיא עונתי של 21 נקודות ו-7 ריבאונדים במהלך הניצחון 81–80 על אוניברסיטת אלבמה. בשנתו השלישית פתח ניבו פעמיים בחמישייה והעמיד ממוצעים של 8.1 נקודות ו-5.3 ריבאונדים למשחק. הוא החמיץ את רוב ההכנות לקראת עונתו האחרונה במכללות בעקבות קרע בשריר הירך. ב-22 בפברואר 2020 הוא קלע שיא עונתי של 21 נקודות הניצחון 87–75 על אוניברסיטת מיסיסיפי. בשנתו האחרונה העמיד ניבו ממוצעים של 12.5 נקודות ו-6.2 ריבאונדים למשחק.

קריירה מקצועית
--------------

ב-26 ביולי 2020, לאחר שלא נבחר בדראפט ה-NBA ‏2020, חתם ניבו בהפועל אילת מליגת העל בכדורסל. הוא עזב את הקבוצה במהלך מבצע שומר החומות והקבוצה החתימה במקומו את דרק אוגביידה.

בעונה שלאחר מכן חתם ניבו בז'לגיריס קובנה מליגת העל הליטאית והיורוליג. במפעל היבשתי בעונה זו קלע ניבו 9 נקודות בממוצע למשחק והוריד בממוצע 6.2 ריבאונדים.

ב-1 ביולי 2022 הוחתם על ידי מכבי תל אביב לשנתיים. בעונתו הראשונה בקבוצה פתח ניבו בחמישיית הקבוצה ב-33 מתוך 39 משחקים בהם שיחק והיווה שחקן מרכזי בקבוצה שזכתה באליפות בעונת 2022/2023 בליגת העל בכדורסל.

קישורים חיצוניים
----------------

ויקישיתוף מדיה וקבצים בנושא **ג'וש ניבו** בוויקישיתוף

* פרופיל, באתר Sports-Reference
* פרופיל, באתר eurobasket
* פרופיל, באתר היורוליג

הערות שוליים
------------

1. ↑  כפיר אדר, ‏הסנטר הצעיר ג'וש ניבו חתם לעונה בהפועל אילת, באתר ONE‏, 26 ביולי 2020
**אריק קליאון לארסון** (באנגלית: **Eric Cleon Larson**;‏ 3 בספטמבר 1905 – 25 באוקטובר 1988) היה אנימטור אמריקאי שעבד באולפני ההנפשה של וולט דיסני, אשר מוכר כאחד מתשעת הזקנים של דיסני. החל משנת 1973 הוא התחיל להכשיר אנימטורים לאולפנים, כאשר רובם הפכו למובילים בתחום ההנפשה.

ביוגרפיה
--------

לארסון נולד בשנת 1905 בעיירת קליבלנד שביוטה, כאשר הוריו הם מהגרים מדנמרק. הוא למד באוניברסיטת יוטה, והחל לעבוד באולפני ההנפשה של וולט דיסני בשנת 1933, כאשר הוא הנפיש סצנות מתוך הסרטים "הצב והארנב", "שלגיה ושבעת הגמדים", "ציידי הלווייתנים", "פינוקיו", "פנטסיה", "במבי", "שלושת הקבלרוס", "הבה לי מוזיקה", "סינדרלה", "עליסה בארץ הפלאות", "פיטר פן", "היפהפייה והיחפן", "היפהפייה הנרדמת", "על כלבים וגנבים", "החרב באבן", "ספר הג'ונגל" ו"הרפתקאותיו של פו הדב". כמו כן הוא יצר דמויות בולטות בסרטים "חתולים בצמרת" ו"רובין הוד", ויצר את הכותרות בסרט "הרפתקאות ברנרד וביאנקה" יחד עם מל שו ובארני מאטינסון.

בשנת 1973 לארסון החל להכשיר אנימטורים חדשים לאולפנים, כדי להגדיל את מספר האנימטורים בחברה. אישים רבים שהפכו למובילים בתחום ההנפשה הוכשרו דרכו, ביניהם בראד בירד, דון בלות', כריס באק, טים ברטון, ג'ון לאסיטר והנרי סליק. בשנות ה-80 עבודתו הייתה מינורית, אך הוא שימש כיועץ הנפשה בסרטים "חג שמח מיקי מאוס", "הקדירה השחורה" ו"הרפתקאותיו של סופר בלש".

בשנת 1983 לארסון זכה בפרס וינזור מקיי, ולאחר שלוש שנים, בשנת 1986, הוא עזב את החברה כאשר הוא עבד בה 53 שנים. ב-25 באוקטובר 1988, בגיל 83, לארסון נפטר בלה קניאדה פלינטרידג', כאשר שנה לאחר מכן הוכר כ"אגדת דיסני" יחד עם תשעת הזקנים של דיסני ואב אייוורקס.

קישורים חיצוניים
----------------

ויקישיתוף מדיה וקבצים בנושא **אריק לארסון** בוויקישיתוף

* אריק לארסון, במסד הנתונים הקולנועיים IMDb (באנגלית)
* אריק לארסון, באתר AllMovie (באנגלית)
* אריק לארסון, באתר "Find a Grave" (באנגלית)

הערות שוליים
------------

1. ↑  Eric Larson, באתר אגדות דיסני

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14113159r (data)
* GND: 1081694645
* ISNI: 0000 0000 7938 5345
* LCCN: no2010088480
* NTA: 073768847
* SNAC: w6d08n0f
* VIAF: 31940378
* WorldCat: lccn-no2010088480

 |
**מייקל אנתוני "מייק" מיטשל** (אנגלית: **Michael Anthony "Mike" Mitchell**;‏ 1 בינואר 1956 - 9 ביוני 2011) היה כדורסלן אמריקאי ששיחק בליגת ה-NBA במשך 11 עונות, בין 1978 ל-1990.

ביוגרפיה
--------

מיצ'ל נולד באטלנטה ושיחק באוניברסיטת אובורן. בשנת 1978 הוא נבחר בדראפט על ידי קליבלנד קאבלירס, אך שיחק במשך רוב הקריירה בשורות סן אנטוניו ספרס. במהלך קריירת ה-NBA שלו השיג ממוצעים של 19.8 נקודות, 5.6 ריבאונדים ו-1.3 אסיסטים למשחק. אחוזי הקליעה שלו מהשדה היו 49.3% ואחוזי הקליעה מקו העונשין 79.9%. מיצ'ל שיחק במשחק האולסטאר בעונת 1980/1981, והיה הקלע המוביל של סן אנטוניו בעונת 1984/1985, במהלכה קלע 22.2 נקודות בממוצע למשחק. בסך הכל קלע מיצ'ל 9,799 נקודות במדי סן אנטוניו.

משנת 1988, למעט תקופה קצרה בה חזר לסן אנטוניו בפלייאוף של 1990, שיחק מיצ'ל במספר קבוצות באירופה, בהן ברשיה, נאפולי ופלקנסטרו רג'אנה. 

מייק מיצ'ל שיחק גם במכבי תל אביב בעונת 1991–1992 וזכה עמה באליפות המדינה. מיצ'ל קלע 384 נקודות באותה עונה במסגרת גביע אירופה לאלופות בכדורסל. באותה עונה הגיעה מכבי תל אביב לרבע גמר הטורניר. בתום העונה חזר מיצ'ל לאיטליה, שם שיחק מספר עונות נוספות עד שפרש מכדורסל בגיל 46.

לאחר פרישתו ממשחק עבד מיצ'ל כיועץ לנוער בסיכון בסן אנטוניו. בגיל 55 נפטר מייק מיצ'ל ממחלת הסרטן.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* מייק מיטשל, באתר "Find a Grave" (באנגלית)
**מלווין ריי "מל" האטצ'ינס** (באנגלית: **Melvin Ray "Mel" Hutchins**; ‏22 בנובמבר 1928 – 19 בדצמבר 2018) היה כדורסלן אמריקאי, אשר שיחק בליגת ה-NBA בין השנים 1952–1958. ב-4 מתוך 7 עונותיו ב-NBA השתתף במשחק האולסטאר, וממוצעיו הכוללים לאורך הקריירה הם 11.1 נקודות, 9.6 ריבאונדים ו-3.0 אסיסטים למשחק.

גיסו, ארני ואנדוויי, שיחק עבור ניו יורק ניקס בעונות 1949–1956, ואחיינו קיקי ואנדוויי שיחק ב-NBA בין השנים 1980–1993.

קריירת מכללות
-------------

האטצ'ינס נולד בסקרמנטו שבקליפורניה, ובין השנים 1946–1951 למד באוניברסיטת בריגהאם יאנג (עם הפסקה של שנה ב-1949). בעונת 1950/1951 הוביל את קבוצת הכדורסל של האוניברסיטה לזכייה באליפות "טורניר ההזמנה הלאומי" (NIT), אשר נחשב באותה תקופה לטורניר המכללות היוקרתי ביותר, עם ממוצעים של 15.4 נקודות ו-12.7 ריבאונדים למשחק.

קריירת משחק ב-NBA
-----------------

האטצ'ינס נלקח בבחירה השנייה של דראפט ה-NBA‏ 1951 על ידי קבוצת טריי-סיטיז בלקהוקס, אשר עברה באותה עונה למילווקי ושינתה את שמה ל"מילווקי הוקס". בעונתו הראשונה ב-NBA זכה בתואר מלך הריבאונדים של ה-NBA לאחר שהוריד 13.3 ריבאונדים בממוצע למשחק, וכן זכה באופן בלתי-רשמי בתואר "רוקי העונה". בעונה העוקבת רשם ממוצעים של 11.7 נקודות ו-11.2 ריבאונדים למשחק, ונבחר להשתתף במשחק האולסטאר של ה-NBA.

בעונת 1953/1954 עבר לפורט ויין פיסטונס, במדיה שיחק במשך 4 עונות. בעונות 1955 ו-1956 העפיל עם הפיסטונס למעמד גמר ה-NBA, אך בשתי הפעמים הפסידה הקבוצה. בתקופתו בפורט ויין השתתף 3 פעמים נוספות במשחק האולסטאר, בו שיתף פעולה עם חבריו לקבוצה לארי פאוסט, אנדי פיליפ וג'ורג' יארדלי.

באפריל 1957 הועבר בטרייד לניו יורק ניקס בתמורה להארי גלאטין ונת'ניאל קליפטון, אך לאחר 18 משחקים בניו יורק נאלץ לפרוש ממשחק בשל פציעה קשה בברכו.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של האטצ'ינס ב-NBA, באתר basketball-reference.com
2. 1 2  ההודעה על פטירתו של האטצ'ינס, באתר הניו יורק טיימס, 21 בדצמבר 2018
3. ↑  ממוצעי המכללות של האטצ'ינס, באתר sports-reference.com
4. ↑  רשימת הנבחרים בדראפט 1951, באתר basketball-reference.com
5. ↑  NBA forgot it honored Hoffman, באתר baltimoresun.com,‏ 30 באוקטובר 1994
**גרגורי ויין "גרג" אנדרסון** (באנגלית: **Gregory Wayne "Greg" Anderson**; נולד ב-22 ביוני 1964), שנודע גם בכינויו **קאדילק אנדרסון** (**Cadillac Anderson**), הוא כדורסלן עבר אמריקאי, אשר שיחק באופן פעיל בין השנים 1987–2000. ממוצעיו הכוללים לאורך 10 עונותיו בליגת ה-NBA הם 7.3 נקודות ו-6.2 ריבאונדים למשחק.

קריירת מכללות
-------------

אנדרסון נולד וגדל ביוסטון שבטקסס, ובין השנים 1983–1987 למד באוניברסיטת יוסטון. בעונתו הראשונה בקבוצת הכדורסל של האוניברסיטה ("יוסטון קוגרס") העפיל עמה לגמר טורניר אליפות המכללות, בו הפסידה מול אוניברסיטת ג'ורג'טאון. ב-3 העונות הבאות, לאחר עזיבת כוכב הקבוצה האקים אולאג'ואן ל-NBA, הפך אנדרסון לאחד השחקנים המובילים של הקוגרס, ורשם ממוצעים של 17.6 נקודות, 10.5 ריבאונדים ו-2.3 חסימות למשחק. על אף הצטיינותו, העפילה יוסטון לטורניר המכללות פעם אחת בלבד ב-3 העונות, והודחה ממנו כבר במשחק הראשון.

קריירת משחק מקצועית
-------------------

בדראפט ה-NBA‏ 1987 נבחר אנדרסון על ידי סן אנטוניו ספרס, בבחירה ה-23. לאורך עונתו הראשונה בסן אנטוניו העמיד ממוצעים של 11.7 נקודות, 6.3 ריבאונדים ו-1.5 חסימות למשחק, ובסיומה נבחר לחמישיית הרוקיז של העונה. בעונה העוקבת המשיך להציג יכולת גבוהה עם שיא קריירה של 13.7 נקודות למשחק, אך קבוצתו רשמה את מאזן הניצחונות הגרוע בתולדותיה; 21–61.

לקראת עונת 1989/1990 הועבר לצד אלווין רוברטסון בטרייד למילווקי באקס, בתמורה לטרי קאמינגס. ב-86 משחקיו במילווקי קלע 7.0 נקודות בממוצע למשחק, בטרם נשלח בשני טריידים נוספים לניו ג'רזי נטס, ומיד אחר כך לדנוור נאגטס. בעונת 1991/1992 פתח בכל 82 משחקי הנאגטס, ותרם 11.5 נקודות ו-11.5 ריבאונדים (שביעי בליגה) בממוצע למשחק.

בעונת 1992/1993 עבר לשחק בקבוצת יובקזרטה באסקט מליגת העל האיטלקית. בעונתו היחידה בקבוצה קלע 15.4 נקודות ואסף 13.7 ריבאונדים בממוצע למשחק.

בין השנים 1993–1998 שיחק עבור דטרויט פיסטונס, אטלנטה הוקס וסן אנטוניו ספרס, ולאורך התקופה קלע 3.6 נקודות בממוצע למשחק. בעונת 1999/2000 שיחק בקבוצת "סן ניקולאס" מליגת העל הארגנטינאית, בטרם פרש ממשחק.

חייו האישיים
------------

באוקטובר 1998 נשפט אנדרסון לחמישה חודשי מאסר, בגין אחזקה והפצה של קוקאין בעיר בילוקסי שבמיסיסיפי.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של אנדרסון בליגת ה-NBA, באתר basketball-reference.com
2. ↑  הסטטיסטיקות של אנדרסון בליגת המכללות, באתר sports-reference.com
3. ↑  רשימת הנבחרים בדראפט 1987, באתר basketball-reference.com
4. ↑  אנדרסון ורוברטסון נשלחים בטרייד למילווקי, באתר וושינגטון פוסט, 29 במאי 1989
5. ↑  וולטר דייוויס נשלח בטרייד לפורטלנד, באתר לוס אנג'לס טיימס, 24 בינואר 1991
6. ↑  קאדילק חותם בקבוצה איטלקית, באתר deseret.com,‏ 8 ביולי 1992
7. ↑  אנדרסון מודה באשמת עבירות סמים, באתר הניו יורק טיימס, 22 באוקטובר 1998
**קנת' קורנליוס "קני" תומאס** (באנגלית: **Kenneth Cornelius "Kenny" Thomas**; נולד ב-25 ביולי 1977) הוא כדורסלן עבר אמריקאי, אשר שיחק בליגת ה-NBA בין השנים 1999–2010. ממוצעיו הכוללים לאורך 11 עונותיו ב-NBA הם 9.3 נקודות, 6.9 ריבאונדים ו-1.5 אסיסטים למשחק.

קריירת תיכונים ומכללות
----------------------

תומאס נולד באטלנטה שבג'ורג'יה, ובבגרותו למד ב"תיכון אלבקרקי" אשר באלבקרקי, ניו מקסיקו. בעונתו האחרונה בקבוצת הכדורסל של תיכון אלבקרקי, הוביל אותה לזכייה באליפות התיכונים של ניו מקסיקו עם ממוצעים של 25.2 נקודות ו-16.9 ריבאונדים למשחק.

בין השנים 1995–1999 למד באוניברסיטת ניו מקסיקו, ובארבע עונותיו בקבוצת הכדורסל שלה קלע 15.7 נקודות והוריד 8.4 ריבאונדים בממוצע למשחק. בכל ארבע העונות העפילה ניו מקסיקו לטורניר אליפות המכללות, ובכולן הודחה ממנו בסיבוב השני. בעת סיום לימודיו ניצב במקום הראשון בתולדות הקבוצה בסך ריבאונדים בקריירה (1,032), ובמקום השני בנקודות (1,931, אחרי צ'ארלס סמית') ובחסימות (239, אחרי לוק לונגלי).

קריירת משחק
-----------

בדראפט ה-NBA‏ 1999 נבחר תומאס בבחירה ה-22, על ידי יוסטון רוקטס. לאחר שתי עונות סולידיות כשחקן ספסל, פרץ תומאס בעונת 2001/2002 כשחקן חמישייה קבוע ביוסטון, והיה הקלעי השלישי של קבוצתו – אחרי סטיב פרנסיס וקטינו מובלי – עם ממוצע של 14.1 נקודות למשחק.

בדצמבר 2002, לאחר כשלוש עונות וחצי עם הרוקטס, הועבר תומאס לפילדלפיה 76' במסגרת טרייד בין שלוש קבוצות, בו הייתה מעורבת גם דנוור נאגטס. בפלייאוף 2003 סייע לסיקסרס להעפיל לחצי גמר האזור המזרחי, עם ממוצעים של 10.6 נקודות ו-9.3 ריבאונדים למשחק ב-12 משחקי הפלייאוף. בעונה העוקבת המשיך להציג יכולת טובה עם 13.6 נקודות ו-10.1 ריבאונדים למשחק, אך קבוצתו החמיצה את הפלייאוף, בין היתר בשל פציעה של כוכב הקבוצה אלן אייברסון.

במהלך עונת 2004/2005 נשלח יחד עם קורליס ויליאמסון ובראיין סקינר בטרייד לסקרמנטו קינגס, בתמורה לכריס ובר ומאט בארנס. עד לסיום אותה עונה קלע 14.5 נקודות ואסף 8.7 ריבאונדים בממוצע למשחק. ב-4 עונותיו האחרונות בקריירה, 2007–2010, שותף תומאס ב-119 משחקים בלבד (מתוך 328) וקלע 3.4 נקודות בממוצע למשחק. באוקטובר 2010 שוחרר מהקבוצה ופרש ממשחק, בגיל 32.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של תומאס ב-NBA, באתר basketball-reference.com
2. ↑  קני תומאס, באתר קבוצת אוניברסיטת ניו מקסיקו
3. ↑  סטטיסטיקות המכללות של תומאס, באתר sports-reference.com
4. ↑  מדריך לעונת 2019/2020 של קבוצת אוניברסיטת ניו מקסיקו
5. ↑  רשימת הנבחרים בדראפט 1999, באתר basketball-reference.com
6. ↑  יוסטון, פילדלפיה ודנוור מסכמות על טרייד משולש, באתר ESPN,‏ 18 בדצמבר 2002
7. ↑  ובר נשלח בטרייד לפילדלפיה, באתר ESPN,‏ 24 בפברואר 2005